Document ID: 32002R0300

Kommissionens forordning (EF) Nr. 300/2002
af 1. februar 2002
om ændring af bilag II til Rådets forordning (EØF) nr. 2455/92 om udførsel og indførsel af visse farlige kemikalier
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2455/92 af 23. juli 1992 om udførsel og indførsel af visse farlige kemikalier(1), senest ændret ved Kommissionens forordning (EF) nr. 2247/98(2), særlig artikel 11, stk. 2, og
ud fra følgende betragtninger:
(1) Ved Rådets forordning (EØF) nr. 2455/92 er der indført et system for anmeldelse og oplysninger om indførsel fra og udførsel til tredjelande af visse farlige kemikalier. Visse af disse kemikalier er omfattet af den internationale procedure for forudgående informeret samtykke (PIC), indført ved De Forenede Nationers miljøprogram (UNEP) og af De Forenede Nationers Levnedsmiddel- og Landbrugsorganisation (FAO).
(2) Ved forordning (EØF) nr. 2455/92 åbnes der endvidere mulighed for Fællesskabets deltagelse i den internationale procedure for forudgående informeret samtykke.
(3) UNEP/FAO-aftalerne er blevet indordnet under Rotterdam-konventionen om anvendelse af proceduren med forudgående informeret samtykke for visse farlige kemikalier og pesticider i international handel (PIC), underskrevet den 11. september 1998, som anvendes frivilligt på midlertidig basis, til den træder i kraft.
(4) Af artikel 5, stk. 3, i forordning (EØF) nr. 2455/92 fremgår det bl.a., at bilag II til forordningen indeholder en liste over de kemikalier, der er omfattet af den internationale PIC-procedure, en liste over de lande, der deltager i PIC-ordningen, samt importlandenes PIC-afgørelser. Det er også nødvendigt at give eksportører yderligere oplysninger ved at angive de deltagende importlandes midlertidige afgørelser i bilag II.
(5) Der er sket en række ændringer i listen over de kemikalier, der er omfattet af den internationale PIC-procedure, samt i importlandenes PIC-afgørelser. Bilag II til forordning (EØF) nr. 2455/92 bør derfor ændres i overensstemmelse hermed.
(6) De i denne forordning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 29 i Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer(3), senest ændret ved Kommissionens direktiv 2001/59/EF(4) -
UDSTEDT FØLGENDE FORORDNING:
Artikel 1
Bilag II til forordning (EØF) nr. 2455/92 affattes som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. februar 2002.

Labels: 3
12
1
20